BRATISLAVA 27. mája (SITA) - Takmer polovica obyvateľov Slovenska prichádza do kontaktu s Rómami len na verejných priestranstvách, pričom osobne nepozná žiadneho príslušníka tohto etnika. Vyplýva to z prieskumu verejnej mienky, ktorý si Asociácia pre kultúru, vzdelávanie a komunikáciu dala vypracovať v rámci kampane Žijeme spolu. Prieskum sa uskutočnil v máji minulého roka na vzorke 3 353 respondentov starších ako 14 rokov.
Viac ako tretina opýtaných (36%) má medzi Rómami známych, s ktorými však nie sú v pravidelnom kontakte. Pravidelne sa s nimi stretáva približne pätina Slovákov. Deväť percent má Róma za blízkeho suseda, päť percent respondentov s nimi pracuje a štyri percentá sa s nimi priatelia. Približne dve percentá majú Róma za príbuzného. Rómov vôbec nestretáva približne šesť percent obyvateľov Slovenska.
Téma rasovej problematiky nie je v slovenských domácnostiach príliš častá. Takmer v 40 percentách rodín sa tejto témy dotknú maximálne raz za rok. Raz za pol roka sa o tom hovorí v 18 percentách a raz za mesiac v 20 percentách rodín. Niekoľkokrát do týždňa sa o rasovej problematike hovorí v piatich percentách rodín.